稠山茅屋
作者：饒魯
朝代：宋

paragraphs: 亂山堆翠如削玉，中有幽人結茅屋。
柴扉寂寂掩蒼苔，書院蕭蕭倚修竹。
閒雲滿塹白日長，吚唔朝暮聲琅琅。
芸窗紙破漏月影，石硯水滿涵天光。
風塵頻動遍丘壑，此處怡然有真樂。
門靜應無俗客過，茅深不怕秋風惡。
高人有才濟當路，會見徵賢日三顧。
愧我飄蓬石洞人，茅屋青山在何處。